runetrust/blame-folketinget-dk huggingface dataset:
Mette Thiesen (DF), 2025-03-12:
Tusind tak.
Jeg skal være ærlig og sige, at sagen, som vi drøfter i dag igen, og som jeg har stillet rigtig mange spørgsmål til ministeren om tidligere, er en sag, som jeg ikke rigtig kan lægge fra mig.
Det kan jeg ikke, fordi der er så mange ting, der strider imod al sund fornuft, i forhold til hvad det egentlig er, der er foregået.
Nu skal jeg slet ikke begynde at tage forskud på det næste spørgsmål, som jeg også har til ministeren, men det er bare en sag, hvor der er så mange ting, der tilsiger, at det ikke er selvmord, eller hvor man i hvert fald som minimum kan sætte kraftigt sprøsgmålstegn ved det.
Det er egentlig derfor, jeg nævner den for ministeren igen.
Vi er jo sådan set enige om – det har jeg også sagt fra start af – at det jo ikke er den enkelte betjent, der har et ønske om at henlægge sager.
Det er jeg fuldstændig overbevist om.
Det er, fordi man er presset på ressourcer, og fordi man er, ja, presset i politiet og måske også får det oppefra, altså fra en leder, at nu skal man simpelt hen vaske de her sager osv.
Men jeg synes, det er relevant at bringe den her sag op igen, fordi vi netop har drøftet det her med vask af sager og det her med henlæggelse af mange sager, og fordi det er en sag, som efterfølgende også har været så velundersøgt og velbelyst, og hvor jeg tror at langt de fleste, der har set den dokumentar om den her sag, sidder tilbage med et stort spørgsmålstegn, i forhold til hvad det egentlig var, der skete.
Så med det in mente kunne ministeren så ikke forestille sig, at man kunne gå ind og genåbne sagen og måske kigge på, om der var nogle ting her, som man kunne have gjort anderledes?
Peter Hummelgaard (S), 2025-03-12:
Tak for det.
Der vil jeg sige, at Dansk Folkeparti har været et af de partier her i Folketinget, der siden den 7. oktober 2023 har krævet og ønsket sig flest mulige straffesager for bl.a. antisemitisme rejst.
Og vi kan jo se i mange forskellige sager, at anklagemyndigheden jo rent faktisk også forfølger det, så jeg havde ikke forestillet mig, at det var et punkt, hvor ordføreren og jeg skulle være uenige.
Nå, det var ikke det, jeg skulle svare på; jeg skulle svare på det andet spørgsmål, og tak for spørgsmålet.
Det er jo altid tragisk, når et ungt menneske afgår ved døden, uanset hvad årsagen måtte være, og jeg har en meget, meget dyb medfølelse med familien til den her unge kvinde, som drejer sig om.
Jeg er som justitsminister af principielle grunde meget tilbageholdende med at udtale mig om konkrete sager, der er eller har været under behandling hos myndigheder på mit område.
Jeg har løbende sendt skriftlige svar til Folketinget, hvor Rigspolitiet og Rigsadvokaten har redegjort nærmere for den konkrete sag, herunder også politiets efterforskning af sagen, og der er i de skriftlige svar bl.a. redegjort for politiets beslutning om at stoppe efterforskningen i sagen, og det er en beslutning, som også flere gange også har været påklaget til statsadvokaten.
I alle tilfælde har Statsadvokaten tiltrådt politiets afgørelse, og der bliver i spørgsmålet spurgt ind til, om jeg vil undersøge, om den konkrete sag er et eksempel på en sag, hvor politiet har arbejdet under pres for at lukke sagen.
Som jeg også tidligere har tilkendegivet, tager jeg den seneste tids kritik af politiets sagsbehandling meget alvorligt, og det er også derfor, jeg har besluttet, at statsadvokaterne skal gennemføre en tilsynsundersøgelse af politiets og anklagemyndighedens praksis i forhold til at henlægge sager.
De sager, der udtages til gennemgang tilsynsundersøgelsen, er sager, som ikke tidligere har været genstand for klagebehandling.
Tilsynsundersøgelsen vil således fokusere, hvor statsadvokaterne ikke tidligere har taget stilling til, om der er foretaget tilstrækkelig efterforskning af sagen.
Mette Thiesen (DF), 2025-03-12:
Tak, formand.
Efter den tidligere spørger får man helt lyst til at synge »Man Binder Os På Mund Og Hånd«.
Nå, det skal jeg nok skåne alle for.
Jeg vil egentlig gerne spørge ministeren, om ministeren vil undersøge, om Henriette Aabenhuus’ død er et eksempel på, at politiet har arbejdet under pres for at lukke sager, hvorfor politiet konkluderede, efter blot 3 timer, at der var tale om et selvmord.
Kim Edberg Andersen (DD), 2025-03-12:
Det er simpelt hen så dejligt, at ministeren nærmest er blevet danmarksdemokrat her til sidst, for selvfølgelig skal ulven ikke være der, hvor mennesker bor, og det er jo det, Danmarksdemokraterne siger.
Der bor mennesker i stort set hele Danmark, så vi skal jo ikke have ulve i Danmark.
Så der var det tæt på, at ministeren var enig med mig.
Det er jeg sikker på at han ikke er, når han får sine 30 sekunder.
Det, der er problemstillingen med ulvene lige nu, er, at de holder op med at være sky over for mennesker.
Jeppe Bruus (S), 2025-03-12:
Så nemt slipper du ikke.
Altså, her er der jo faktisk tale om, at Danmarksdemokraterne bliver socialdemokrater, for det, som spørgeren siger, er jo alt det, jeg som socialdemokratisk minister har sagt nu i lang tid.
Og tak for at bakke op om ministerens synspunkter, nemlig for det første at vi skal have mulighed for at se ulven som en del af den nordeuropæiske bestand, og at vi selvfølgelig som den næste er optaget af, hvordan vi finder den her balance.
Det vil sige, at her er det jo Danmarksdemokraterne, der kommer halsende efter Socialdemokraterne, og det vil jeg så bare gerne kvittere for.
Mai Mercado (KF), 2025-03-12:
»Sikke en dejlig dag det er i dag ... «.
Vi skal helt tilbage til 2013, dengang anlægsloven blev vedtaget i Folketinget, og nu står vi her endelig, og det er historisk, og det er fantastisk.
Jeg er selv fra Nørre Aaby, og inden jeg blev valgt til Folketinget, boede jeg i Odense og arbejdede jeg i Fredericia, og jeg husker motorvejen som et sandt mareridt med masser af kødannelse og masser af uheld, og det var ofte sådan, at jeg tog landevejen i stedet.
For så kom man hurtigere frem, og den del af motorvejen fik vi jo heldigvis udvidet for nogle år tilbage.
I en ny analyse fra sidste år har Vejdirektoratet opgjort trængslen, og der skal vi altså tilbage til 2022, som viser, at danskerne spilder, og hold lige engang fast, 350.000 timer om dagen på at holde i kø, og det svarer til et samfundsøkonomisk tab på, og hold lige endnu en gang fast, 31 mia. kr., og det er jo lige præcis derfor, vi udbygger vores motorveje, altså af hensyn til vores land, af hensyn til vores virksomheder og også af hensyn til vores familier.
For helt overordnet skaber vi jo en bedre sammenhæng og en bedre mobilitet for vores land, vi skaber bedre vilkår for vores virksomheder, som i dag spilder tid på, hvilket gør det dyrere, at transportere både varer og serviceydelser, og så hjælper vi også familierne.
Så skal jeg spare jer for en sang her til sidst, men sikke en dejlig dag det er i dag!
Peter Have (M), 2025-03-12:
Tak formand.
Med det lovforslag, vi behandler i dag, sikrer vi den nødvendige godkendelse af den nye miljøkonsekvensvurdering og opdateringen af lovens bestemmelser, så projektet kan realiseres.
Udbygninge af den Fynske Motorvej syd om Odense har været på tegnebrættet i lang tid.
Allerede i 2013 blev der vedtaget en anlægslov, men uden den nødvendige finansiering kunne arbejdet ikke gå i gang.
Med infrastrukturplanen 2035 er finansieringen kommet på plads, og vi kan tage det næste skridt mod en mere moderne og velfungerende motorvejsstrækning.
Samtidig er det også positivt, at lovforslaget indeholder tiltag til at begrænse generne for de nærmeste beboere og naboer, og en støjisolering og en bedre støjafskærmning vil reducere belastningen for dem, der bor tæt på motorvejen, og det er et hensyn, vi i Moderaterne naturligvis bakker op om.
Vi er også opmærksomme på de høringssvar, der er kommet, bl.a. med bekymringerne om naturpåvirkningerne og friluftslivet, og derfor er det positivt, at man sikrer etablering af erstatningsnatur, og at de berørte kommuner inddrages i placeringen af disse områder.
Moderaterne støtter forslaget, og jeg skal hilse fra Danmarksdemokraterne og sige, at de også støtter det.
Jens Meilvang (LA), 2025-03-12:
Tak til formanden.
Som ordførererne før mig har oplyst, handler forslaget her om ændring af lov om udbygning af Fynske Motorvej syd om Odense, godkendelse af miljøkonsekvensvurderingen af projektet og opdatering af lovens bestemmelser.
Som det også er blevet nævnt, er det jo en lov, der allerede blev vedtaget i 2013, men hvor man først fandt finansiering til at lave den her udbygning af Fynske Motorvej i »Infrastrukturplan 2035«, og som det også er nævnt, går vi i gang med det allerede i år.
Det er et projekt til omkring 1,1 mia. kr.
Vi i Liberal Alliance støtter altid fremkommelighed for danskerne, og derfor synes vi, at det her er rigtig godt.
Jeg kender personligt selv til området dernede, da jeg tit passerer Fyn, og jeg synes, at det her er ikke bare bliver godt for fynboerne, men også godt for alle os andre, der bor på tværs af landet.
Så det er et rigtig godt projekt, og det støtter Liberal Alliance.
Mads Olsen (SF), 2025-03-12:
Tak for ordet.
I dag behandler vi et lovforslag om udbygning af Fynske Motorvej.
Det er en del af »Infrastrukturplan 2035«, som vi i SF er en del af forliget om.
Derfor kommer vi også til at stemme for lovforslaget, da SF selvfølgelig er et forligsparti, som respekterer forliget.
I SF går vi også meget op i at reducere støjbelastningen, da vi ved, at det kan have store konsekvenser for det enkelte menneske.
Her vil jeg gerne fremhæve, ligesom andre ordførere før mig har gjort, at motorvejen reducerer antallet af støjbelastede boliger fra 4.300 til lidt over 3.000.
I SF vil vi fortsat kæmpe for, at færre skal leve med støj fremadrettet, og det her er et skridt i den rigtige retning.
Men det slutter ikke her for os.
Vi vil nemlig fortsat kæmpe for en bedre udnyttelse af vejene, bedre kollektiv transport og flere penge til støjafskærmning.
Jeg skulle hilse fra Alternativet, som ikke stemmer for, men det gør vi som sagt i SF.
Tak for ordet.
Peter Juel-Jensen (V), 2025-03-12:
Tak for det, formand.
Med dette lovforslag ændrer vi det oprindelige lovforslag fra 2013 om udbygningen af Fynske Motorvej syd om Odense.
Tilbage i 2013 ville man gerne have det helt store samlede projekt, men man fandt desværre ikke den nødvendige økonomi.
Den blev heldigvis tilvejebragt med infrastrukturaftalen for 2035.
Derfor får det her lovforslag endnu en tur, ligesom vi også behandler Vejdirektoratets nye miljøkonsekvensvurdering, da den oprindelige vurdering også er blevet forældet.
Det er en rigtig god dag for Fyn.
Ud over at det her er et godt forslag, som man ikke tidligere kunne finde økonomien til, så får vi også trukket nogle flere ud af det – undskyld udtrykket – støjhelvede, som det er at bo ved siden af en motorvej.
Der er lagt mange gode kræfter i det her, og jeg ser frem til, at vi vedtager det i dag, således at man kan komme videre med både at få lavet de nødvendige spor, men også med at sikre miljøet med ekstra tiltag og sikre, at man får en bedre støjdæmpning, hvis man bor relativt tæt på motorvejen.
Venstre støtter forslaget.
Thomas Jensen (S), 2025-03-12:
Tak, formand.
Det er en rigtig, rigtig god dag for Odense, for Fyn og for alle, der kører på E20 syd om Odense.
Med dette lovforslag opdaterer vi nemlig anlægsloven for motorvejen syd om Odense, så den trængsel, som hver dag opstår på den tosporede motorvejsstrækning, i fremtiden vil blive afløst af en mere glidende og sikker trafik på tre spor i begge retninger.
Det skulle gerne sikre et meget bedre flow og fremkommelighed på motorvejen.
Forhistorien er, at der i 2013 blev vedtaget en anlægslov om udbygning af fynske motorveje, men udbygningen af motorvejene er dog ikke foretaget, da der ikke var afsat midler til at gennemføre udbygningen i forbindelse med vedtagelsen af anlægsloven tilbage i 2013.
Det rådede vi bod på med den politiske »Aftale om Infrastrukturplan 2035«.
Der afsatte vi nemlig penge til at foretage udbygningen af motorvejsstrækningen.
Siden 2013 er den oprindelige miljøkonsekvensvurdering blevet forældet, og lovforslaget, vi nu behandler, vil således udgøre miljøgodkendelsen i form af Vejdirektoratets miljøkonsekvensvurdering.
Siden 2013 er der også sket en udvidelse af indholdet i de nyere anlægslove, vi har vedtaget her i Folketinget, og det opdateres den her anlægslov selvfølgelig også med, så bl.a. regulering af ledningsarbejde og regulering af støjisoleringsordning er tilføjet.
Så ved vi jo alle sammen, at der sker rigtig, rigtig meget med vores klima i de her år, og derfor vil den her motorvej blive anlagt med et opdateret afvandingssystem, der er tilpasset de stigende klimatiske udfordringer og forhold, som vi oplever.
I forhold til hastigheden vil den nuværende hastighedsgrænse på 110 km/t blive opretholdt, og den bliver også opretholdt til et par kilometer vest for Odense.
Og så i forhold til støj kommer der både længere og højere støjskærme, end der var forudsat i det oprindelige projekt.
Det betyder, at lidt færre boliger vil være støjbelastede efter udbygningen end før.
Vejdirektoratets støjmodelberegninger viser, at antallet af støjbelastede boliger vil blive reduceret fra ca. 4.300 til omkring 3.000 ved gennemførelsen af projektet.
Afsluttende vil jeg sige, at det er en glædelig dag.
At vi nu får vedtaget en opdateret anlægslov for udbygningen af E20 syd om Odense, vil komme mange lokale såvel som pendlere til stor gavn i dagligdagen, anlæggelsen kan starte næste år, og den vil forhåbentlig stå færdig i 2030.
Socialdemokratiet støtter naturligvis forslaget.
Morten Dahlin (V), 2025-03-12:
Derfor har den her regering også taget historiske skridt for at forbedre forholdene for veteraner, fordi det er en af de absolutte topprioriteter, når det handler om forsvarspolitik.
Så synes jeg, det grundlæggende er en god idé, at det er kommunerne, der laver lokalplanerne.
Jeg tror på et decentralt Danmark, hvor så mange beslutninger som muligt skal træffes så tæt på borgerne som overhovedet muligt, og jeg synes, det er godt, at vi har en lovgivning, der sikrer, at når man laver et lokalplansforslag, er der også en høring, hvor man rent faktisk hører dem, der bliver berørt af det.
Jeg synes, det er en god måde, vores lovgivning er skruet sammen på, og det er også det, der er processen her.
Peter Kofod (DF), 2025-03-12:
Det er jo også derfor, vi er en del af den aftale og synes, det er godt.
Men det skal bare ikke omfatte alle mulige kæmpevindmøller.
Men jeg har jo også kunnet læse aviser og se, at i det lokale byråd er det Dansk Folkeparti, der er imod, og så tror jeg, der var én på falderebet, der lige besluttede sig for, at det måske var meget klogt at være enig med Dansk Folkeparti i den her sag, og resten synes jo så åbenbart, at det er en festlig sag.
Og så ved vi jo godt, hvordan sådan noget typisk ender, og det er jo superærgerligt.
Så lad os gøre det sværere at ødelægge vores landskab med de her ting, og lad os passe bedre på de mennesker, der bruger vores landskab.
Morten Dahlin (V), 2025-03-12:
I det her tilfælde er der også tale om et lokalplansforslag fra Vejle Kommune, og som jeg sagde før, er der en høring lige nu, hvor alle høringsberettigede jo så har mulighed for at give input til den beslutning lokalt.
Nick Zimmermann (DF), 2025-03-12:
Tak for det.
Jeg så, at de ikke var til stede, så jeg tænkte lige, at jeg ville springe over.
Så en opgradering fra fire spor til seks spor er jo selvfølgelig helt nødvendigt.
Så vi stemmer i Dansk Folkeparti i hvert fald for det.
For det skal være så hurtigt som muligt at komme fra A til B.
Thomas Danielsen (V), 2025-03-12:
Tak for det, formand, og tak til salen for den store opbakning til ændringsforslaget om at udbygge den Fynske Motorvej syd om Odense.
Forslaget sikrer jo, at vi omsider kan få udvidet den Fynske Motorvej syd om Odense, hvilket jeg glæder mig over, og hvilket jeg også glæder mig over at der er enighed i salen om at glæde sig over med undtagelse af Alternativet.
Derfor kan jeg jo konstatere, at der er sagt mange pæne ord omkring sagen, som jeg ikke ønsker at tilføje, ud over at der er aspekter, især når vi taler om støj- og miljøforhold, som bliver forbedret i forhold til den oprindelige plan fra 2013.
Så derfor er det med den nyeste teknologi og viden, der er taget i brug, hvilket er godt for både miljøet, og at der er reduceret støj for boliger, og at vi så sikrer den øgede fremkommelighed.
Så vi glæder os til, at spaden i nær fremtid går i jorden.
Tak for det, og tak for behandlingen af L 146 af Tinget.
Jeg står naturligvis til rådighed for eventuelle spørgsmål og vil også bistå under udvalgsbehandlingen om nødvendigt.
Jeg glæder mig over, at der er fuld opbakning hele vejen rundt i salen til lovforslaget.
Nick Zimmermann (DF), 2025-03-12:
Tak for det.
Man kan jo sige, at mens udviklingen buldrer af sted i USA, står EU i tomgang.
Mens andre lande for alvor tester og implementerer selvkørende teknologi på vejene, har vi herhjemme været begrænset af bureaukrati og rigide regler.
Der skal Danmark og EU selvfølgelig ikke sakke bagud; vi skal jo med på den her rejse.
Så det er jo sund fornuft.
Og hvis vi vil sikre, at Danmark og Europa er med i kapløbet om fremtidens transport, er vi nødt til at handle.
Vi kan ikke fortsætte med at binde os selv på hænder og fødder, mens andre stormer fremad.
Så vi skal selvfølgelig stadig væk sikre, at udviklingen sker ansvarligt.
Sikkerhed og privatliv må ikke ofres i jagten på en ny teknologi.
Så Dansk Folkeparti kommer til at stemme for det her forslag.
Mai Mercado (KF), 2025-03-12:
Lovforslaget justerer rammerne for forsøg med selvkørende køretøjer og enheder, herunder også ændringer i ansøgningsprocedurer og krav til sikkerhedsvurderinger.
Lovforslaget ændrer den nuværende ordning på en række områder.
Lovforslaget justerer eksempelvis rammerne for forsøg med selvkørende enheder og køretøjer, herunder ændringer i ansøgningsprocedurer og krav til sikkerhedsvurderinger, således at man altså fortsat har de selvkørende enheder under forsvarlige forhold.
Det er jo selvfølgelig vigtigt.
Ansøgninger om tilladelse til forsøgene skal altså ikke længere indsendes til et særligt udvalg i Folketinget, men indsendes til transportministeren med en detaljeret beskrivelse af forsøgene.
På den måde er der jo en række afbureaukratiseringer, hvor man simpelt hen gør de her ordninger mere smidige og nemmere, men uden at gå på kompromis med sikkerheden.
Det er jo det, som flere ordførere heroppefra har påpeget er rigtig væsentligt.
Så de selvkørende enheder bliver fremtiden, og lovgivningen skal selvfølgelig følge med.
Derfor er det her lovforslag også et godt skridt i den rigtige retning.
Peter Have (M), 2025-03-12:
Tusind tak, hr. formand.
Selvkørende teknologi er en del af fremtidens transport, og med dette lovforslag tager vi et vigtigt skridt mod at sikre en mere smidig og fleksibel forsøgsordning for både selvkørende motorkøretøjer og selvkørende enheder.
Forsøgsordningen har eksisteret i flere år, men har i praksis været begrænset anvendt.
Med dette lovforslag gør vi det lettere for virksomheder, kommuner og myndigheder at teste og udvikle ny teknologi inden for klare sikre rammer.
For selvkørende motorkøretøjer betyder det, at ansøgningsprocessen bliver mere enkel og mere forudsigelig.
Det bliver muligt at få tilladelse til forsøg uden at skulle forelægge hver enkelt ansøgning for Folketingets Transportudvalg, og uden at der skal udstedes en særskilt bekendtgørelse.
Det giver større fleksibilitet, reducerer sagsbehandlingstiden og gør det nemmere at tilpasse forsøget undervejs.
Samtidig fastholdes de nødvendige sikkerhedsvurderinger, så vi sikrer, at forsøgene sker under forsvarlige forhold.
Når det gælder selvkørende enheder eller mobile robotter, åbner vi nu for en mere tidssvarende tilgang.
Fremover bliver muligt at teste dem i områder med almindelig færdsel, og vi fjerner de nuværende begrænsninger i vægt og dimensioner.
Det betyder, at vi kan få bedre testmuligheder for teknologi, der potentielt kan bidrage til et bedre bymiljø, mindre forurening og mere effektiv drift af f.eks. offentlige servicefunktioner.
Endelig indeholder lovforslaget en ændring, der indfører obligatorisk digital selvbetjening ved indberetning af sikkerhedsrådgivere for vejtransport af farligt gods.
Det er en naturlig modernisering, og det gør processen mere effektiv og ensartet.
Vi har dog noteret os bekymringerne fra erhvervslivet om den digitale løsning, og vi mener, det er vigtigt, at implementeringen sker med øje for brugervenlighed og sikkerhed.
Samlet set er dette et lovforslag, der fremmer innovation, reducerer bureaukrati og kan være med til at sikre, at Danmark kan være i front inden for transport teknologi.
Samtidig opretholder vi de nødvendige sikkerhedshensyn og skaber bedre rammer for fremtidens transportløsninger.
Moderaterne bakker op om forslaget, og jeg skulle hilse fra Danmarksdemokraterne og sige, at de gør det samme. Tak for ordet.
Jens Meilvang (LA), 2025-03-12:
Mange tak, formand.
Som det allerede er blevet nævnt, handler forslaget her, forslag til lov om ændring af færdselsloven, om revision af forsøgsordninger for selvkørende motorkøretøjer og selvkørende enheder og obligatorisk digital selvbetjening ved indberetning af sikkerhedsrådgivere.
Der vil med lovforslaget her blive gennemført en strømlinet ansøgningsproces vedrørende forsøg med selvkørende motorkøretøjer med det formål at gøre det mere enkelt at få tilladelse til at lave sådan et forsøg.
Med forslaget ændres forsøgsordningen også for selvkørende enheder på tre hovedpunkter.
Det vil fremover være muligt at køre med selvkørende enheder på steder med almindelig færdsel, og der vil fremover ikke på forhånd være angivet begrænsninger af vægt og dimensioner af selvkørende enheder.
Derudover får kommunerne mulighed for at udpege områder som testzoner, hvor der kan gennemføres test af selvkørende enheder.
Jeg synes, det er et rigtig godt forslag, det her, og det støtter vi selvfølgelig op om i Liberal Alliance.
Nogle gange kan jeg godt være lidt i tvivl om, om det her faktisk er nok
Jeg synes, at når man kommer rundt i udlandet, ser man mange steder, at man er længere fremme, end vi er i Danmark.
For vi er jo sådan set alle sammen enige om, at det her er fremtiden, og det er en vej, vi bevæger os henimod.
Vi støtter selvfølgelig, at vi kommer lidt tættere på, men jeg kunne egentlig godt tænke mig, at vi måske i udvalget eller bare sådan her bagefter tog diskussionen om, hvorvidt vi kunne gøre endnu mere for at fremme den her proces hen mod fremtidens transportmuligheder.
Det var det.